A BIZOTTSÁG 210/2006/EK RENDELETE
(2006. február 7.)
a feldolgozásra szánt paradicsom támogatásának a 2006-2007-es gazdasági évre vonatkozó meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 6. cikke (1) bekezdésére,
mivel:
(1)
A feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2003. augusztus 29-i 1535/2003/EK bizottsági rendelet (2) 3. cikkének (3) bekezdése szerint a Bizottság január 31. előtt közzéteszi a feldolgozásra szánt paradicsomra alkalmazandó támogatási összeget.
(2)
Azon tagállamok számára, amelyek 2004. április 30-án a Közösség tagállamai voltak, a 2201/96/EK rendelet 5. cikkének (1) bekezdésében említett, a paradicsomfeldolgozás közösségi és nemzeti küszöbértékei betartásának vizsgálatát az elmúlt három gazdasági évben támogatott mennyiségek alapján végzik, amelyek tekintetében az érintett tagállamok mindegyikében végleges adatok állnak rendelkezésre.
(3)
Azon tagállamok számára, amelyek 2004. május 1-jén csatlakoztak az Európai Unióhoz, a paradicsomfeldolgozás közösségi és nemzeti küszöbértékei betartásának vizsgálatát azon mennyiségek alapján végzik, amelyek vonatkozásában a 2004-2005-ös gazdasági évre ténylegesen támogatást kaptak, és azokra a mennyiségekre, amelyek vonatkozásában a 2005-2006-os gazdasági évre kérelmeket nyújtottak be a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz való csatlakozása következtében a 2201/96/EK tanácsi rendelet és az 1535/2003/EK rendelet alkalmazására vonatkozó átmeneti intézkedések megállapításáról szóló, 2004. március 5-i 416/2004/EK bizottsági rendelet (3) 4. cikkével összhangban.
(4)
A támogatási rendszer keretében feldolgozott paradicsom mennyisége, amelyet a közösségi és a nemzeti küszöbérték betartásának vizsgálata szempontjából figyelembe kell venni, 978 544 tonnával több, mint a közösségi küszöbérték. Azoknak a tagállamoknak az esetében, amelyek túllépték a rájuk vonatkozó feldolgozási küszöbértéket, módosítani kell tehát a 2006-2007-es gazdasági évben feldolgozásra szánt paradicsom támogatási összegét a 2201/96/EK rendelet 4. cikke (2) bekezdésében meghatározott szinthez viszonyítva, az említett rendelet 5. cikke (2) és (4) bekezdésének, valamint a 416/2004/EK rendelet 3. cikke (2) bekezdésének megfelelően.
(5)
Az e rendeletben előírt rendelkezések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2006-2007-es gazdasági évre vonatkozóan a 2201/96/EK rendelet 2. cikke alapján a paradicsom támogatási összege a következő:
a)
Görögország, Franciaország, Portugália, a Cseh Köztársaság, Ciprus, Magyarország, Málta, Lengyelország és Szlovákia esetében 34,50 euro/tonna;
b)
Olaszország esetében 30,43 euro/tonna;
c)
Spanyolország esetében:
i.
34,50 euro/tonna a feldolgozásra szánt hámozott, egész paradicsomra vonatkozóan;
ii.
23,35 euro/tonna az egyéb feldolgozásra szánt paradicsomra vonatkozóan.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 7-én.